**Jumala puhuu Siinailla.** 2.Moos 19,20 – **Joh. 14:15**

Kuvat: [www.freebibleimages.org](http://www.freebibleimages.org)

**Johdanto:** *Liikennemerkkien kuva –* Mitä varten tien reunoilla on tällaisia merkkejä? – Ne ohjaa reittiä, minne menet. Ne antavat yhteiset pelisäännöt liikenteeseen, jottei satu vahinkoja. Ja jos sattuu joku onnettomuus, niin ne määrittelevät, että kuka teki väärin ja miksi se oli väärin. Liikennemerkit on siis ohjeet, miten tulee toimia, jotta liikkuminen on turvallista.

Jumalakin antoi meille liikennemerkit, käskyt ja ohjeet, miten tätä elämää elää, ettemme aiheuttaisi vahinkoa itsellemme emmekä toisille. Miten Jumala ne antoi, ja mitä ne meille tarkoittaa, tutkitaanpa sitä nyt.

**Kuva 1**

Egyptin orjuudesta vapautumisen jälkeen Jumala kuljetti Israelilaisia halki erämaan. Pilvi johti heitä päivällä ja tulipatsas yöllä. Jumala myös piti heistä huolen, antaen heille joka päivä ruokaa sen verran kuin tarvitsivat. Kansa valitti milloin mistäkin, ja Jumala joutui heitä koettelemaan, mutta hän rakasti kansaansa niin paljon, ettei koskaan heitä hyljännyt.

**Kuva 2**

Kun he olivat kulkeneet kaksi kuukautta, heidän edessään oli Siinain vuori, jonka eteen he pysähtyivät. Mooses kiipesi vuorelle, missä Jumala puhui hänelle. Jumala käski sanoa kansalle: ”Te näitte, mitä tein egyptiläisille ja kuinka toin teidät pois Egyptistä ja olen pitänyt teistä huolen. Kuunnelkaa ja totelkaa minua, niin olette minun oma kansani.” Jumala halusi kansan kuuntelevan Häntä ja tietävän, kuinka paljon Hän rakasti heitä. Mooses tuli alas vuorelta kansan luo ja kertoi, mitä Jumala oli sanonut. **Miten kansa reagoi Jumalan käskyyn totella häntä? 2. Moos. 19:8.** Lupauksen antaminen oli ehkä helppoa, ja varmasti he tahtoivat niin, mutta sen lupauksen täyttäminen ei ollut helppoa ja israelin kansakin epäonnistui uudestaan ja uudestaan.

Jumala, joka rakastaa sua, tahtoo myös, kuuntelet ja tottelet häntä. Mitäs siitä tuumit? Vastaatko niin kuin israelilaiset: ”Teen kaiken, mitä Jumala käskee?” **Raamatussa sanotaan meille näinkin: Joh. 14:15** Eli jos sä rakastat Jumalaa, niin sä mielellään teet myös hänen tahtonsa mukaan. Se ei ole silloin sulle lakia, jota sun pakko noudattaa, vaan se on sulle ilo. Jes, mahtavaa, että saan elää Jumalan tahdon mukaan, ja tuottaa sillä iloa Jumalalle ja toisille ihmiselle, ja itselle. Jumalan tahdon noudattaminen tuo sinun omaan elämääsi sekä toisten elämään hyvää.

Mooses palasi jälleen vuorelle ja kertoi Jumalalle, mitä kansa oli sanonut, että he tahtovat tehdä Jumalan käskyn mukaan. Sitten Jumala sanoi Moosekselle: ”Ylihuomenna tulen paksussa pilvessä luoksesi Siinain vuorelle, että kansa kuulisi Minun puhuvan sinulle ja he siksi uskoisivat myös sinua aina. Aseta raja vuoren ympärille, niin ettei kansa saa edes koskettaa vuorta, paitsi sinä Mooses” **Kaikkien, koko kansan, piti valmistautua Jumalan kohtaamiseen.**

**Kuva 3**

Kolmannen päivän aamuna he kuulivat kovaa ukkosenjyrinää ja näkivät taivaalla salamoita. Vuori peittyi savuun ja voimakas torven ääni kaikui jyrkiltä kallionseinämiltä ja kansa vapisi pelosta.

**Mitä he pelkäsivät?** He tiesivät, että Jumala on pyhä, joka vihaa syntiä ja he itse olivat syntisiä. He tiesivät, etteivät kykene tekemään aina niin kuin Jumala tahtoo. He pelkäsivät Jumalan pyhyyden, suuruuden ja voiman edessä. Mutta Jumala itse halusi, että jokainen tietää Hänen olevan pyhä, synnitön, jota ihmisen tulee kunnioittaa. **Vaikka ihmiset eivät nähneet Jumalaa, he näkivät Hänen suuren voimansa.**

**Kuva 4**

Jumala kutsui Mooseksen ja Aaronin sinne vuorelle, muuta jäivät vuoren juurelle. Jumala puhui tulen ja savun keskeltä. **Jumala antoi lakinsa, eli 10käskyä. Mitä varten käskyt on? (ota taulut)**

1. Ne suojelee elämää, sinua ja lähimmäisiäsi. Saman älä varasta-käskyn Jumala on antanut sulle ja sun ystävälle. Sä et saa varastaa, mutta kukaan ei saa varastaa sinulta.

2. Ne opettaa tuntemaan, mitä synti on (Room. 3:20) eli auttaa ymmärtämään, mikä on väärin ja mikä oikein

3. NE viitoittaa oikean tien, ohjaa meitä kulkemaan täällä elämässä, elämään Jumalan tahdon mukaisesti.

**ESSI JA ELMERI**

**Mitkäs ne käskyt olikaan? – (laintaulut näytä)**

Kolme ekaa liittyy meidän ja Jumalan välisiin asioihin:

 **1. ”Minä olen Herra, sinun Jumalasi, sinulla ei saa olla muita jumalia** – Onko sinun elämässäsi ollut tai onko nyt ihmisiä tai asioita, jotka ovat elämässäsi etusijalla, ennen Jumalaa. Sellaisia, jotka ovat sinulle tärkeämpiä kuin Jumala?

**2. Älä käytä väärin Herran sinun Jumalasi nimeä** – Puhutko Jumalasta pilkallisesti? Oletko halveksinut Jumalaa, tai käyttänyt Jumalan nimeä vääriin tarkoituksiin?

**3. Muista pyhittää lepopäivä** – Vietätkö sinä lepopäivänä erityisesti aikaa Jumalan kanssa?

Loput liittyvät meidän ja toisten ihmisten välisiin asioihin.

**4. Kunnioita isääsi ja äitiäsi** – Oletko ollut tottelematon ja kieltäytynyt tekemästä kuten vanhempasi sanovat ja toivovat? Oletko nimitellyt vanhempiasi, vaikka tyhmiksi?

**5. Älä tapa** – Tässä on hyvä muistaa, sanoillakin voidaan vahingoittaa syvästi, rikkoa toista ihmistä, vaikkei ketään tappaisikaan.

**6. Älä tee aviorikosta…** on enempi aikuisten maailman käsky.

**7. Älä varasta –** Oletko koskaan ottanut ilman lupaa toisen omaa? Tavaraa, rahaa, aikaa…

**8. Älä lausu väärää todistusta lähimmäisestäsi** – Oletko juoruillut, valehdellut tai puhunut pahaa toisesta?

**9. Älä tavoittele lähimmäisesi omaisuutta**.

**10. Älä tavoittele lähimmäisesi puolisoa… -** mitään mikä hänelle kuuluu. . Oletko kadehtinut ja tavoitellut (vaikka ajatuksissa) jonkun toisen omaisuutta. Ootko tahtonut saada itsellesi kaverisi uuden polkupyörän tai älypuhelimen tai jotain muuta mitä sulla ei ole, mutta kaverilla on?

En tiedä, eikä minun tarvitse tietää, monenko kohdalla tajusit rikkoneesi Jumalan antamaa käskyä. Mutta **Raamattu sanoo, että jos olet rikkonut yhtä käskyä vastaan, niin silloin olet syyllinen kaikissa kohdin. (Jaak 2:10)** Käskyt kertoo millaisia me ollaan – vaikka kuvittelisimme olevamme hyviä ihmisiä, jotka noudattavat Jumalan tahtoa, emme sitä useinkaan ole. **Me ihmiset olemme Jumalan käskyjen rikkojia. Ja Jumala tietää sen.**

**Kuva 5**

**Jumalan käskyjä voidaan verrata kultaiseen ketjuun. Jokainen lenkki on yksi Jumalan käskyistä.** Jos yhdenkin kerran rikot yhtäkin käskyä niin ketju katkeaa. Yksikin rikkomus on rikkomus ja ketju katkeaa, eli synti tuhoaa sun elämää ja erottaa sut Jumalasta. Kun Jumala oli antanut lakinsa kansalle, Hän halusi heidän myös tietävän, kuinka he voivat saada syntinsä anteeksi.

**Kuva 6**

Jumala sanoi Moosekselle: ”Tee minulle alttari kivistä palvellaksesi minua. Kansan täytyy tuoda uhrina karitsa tai karjaeläin.” Kun eläin kuoli alttarilla, se muistutti heitä siitä, että he tarvitsevat viattoman uhrin, joka kuolee heidän puolestaan, jotta he voivat saada anteeksi. Eläimen veri ei kuitenkaan voinut ottaa pois heidän syntiään, mutta Jeesusta kutsutaan ”Jumalan Karitsaksi” (Joh.1:29). **Jumalan Sanan mukaan Hänen verensä puhdistaa meidät kaikesta synnistä. 1. Joh. 1:7**

**(Risti käteen) Jeesus kuoli heidän puolestansa, jotka elivät ennen Jeesusta maan päällä ja kaikkien meidän puolestamme, jotka elämämme Jeesuksen jälkeen.** Ennen Jeesusta eläneet uskoivat tulevaan Jeesukseen ja me uskomme Jeesukseen, joka eli maan päällä 2000vuotta sitten. Sama Jeesus, sama usko.

Ja risti, joka muistuttaa meille Jeesuksesta, muodostuu kahdesta puusta. Vaaka ja pysty. Pysty kuvaa meidän suhdettamme Jumalaan ja vaaka toisiin ihmisiin. Synnit, millä on rikottu Jumalaa ja toisia kohtaan, molemmat on anteeksiannettu. **Ja silloin sinulla on ehjä yhteys Jumalan ja ehjä yhteys toisiin ihmisiin**.

**Joh. 14:15 (näkyviin, ääneen)**

Siitä huolimatta, että rikot Jumalan käskyjä, älä luovuta. Pyydä Jeesukselta voimaa totella niitä. Kun sinä rakastat Jeesusta, sinä haluat ottaa vastaan hänen käskynsä ja totella häntä. Saat iloita, että Jumala on antanut käskyt, jotka ohjaavat sinua elämässä ja auttavat sinua elämän iloksi Jumalalle ja toisille ihmisille. Saat olla kiitollinen myös siitä, että käskyt suojelevat sinua.

**Miten lause jatkuu? Valitse vaihtoehdoista.**

1. **Jumala antoi meille käskyt…**
	1. jotta voit rikkoa niitä.
	2. jotka kertovat, miten tätä elämää tulee elää.
	3. kiusatakseen meitä.
	4. voidakseen tuomita meidät.
2. **Israelin kansa pysähtyi…**
	1. Kaislameren ääreen.
	2. huvipuiston eteen.
	3. Jerusalemiin.
	4. Siinain vuorelle.
3. **Jumala halusi kansan kuuntelevan häntä ja tietävän…**
	1. että heidän täytyy olla täydellisiä.
	2. että kauas on pitkä matka.
	3. kuinka paljon Hän heitä rakastaa.
	4. että korvat tulee olla puhtaat.
4. **Israelilaiset lupasivat Jumalalle, että…**
	1. he laiskottelevat päivisin.
	2. he tekevät kaiken, mitä Jumala käskee.
	3. ovat tottelemattomia Jumalalle.
	4. he tekevät osan siitä, mitä Jumala käskee.
5. **Jumala sanoo: ”Jos te rakastatte minua…”**
	1. te olette iloisia aina.
	2. teistä tulee täydellisiä.
	3. minä rakastan teitä.
	4. te noudatatte minun käskyjäni.
6. **Jumalan tahdon noudattaminen…**
	1. on ahdistavaa.
	2. tuottaa ikäviä asioita.
	3. tuo hyvää sinun ja lähimmäistesi elämään.
	4. on raskasta.
7. **Vuorella Jumala puhui ja antoi…**
	1. 10 käskyä.
	2. yhden käskyn.
	3. toivelistan, mitä hän toivoo ihmisten tekevän.
	4. kirjan, jossa kerrotaan miten hyviä ihmiset ovat.
8. **Käskyjen tehtävä on…**
	1. ärsyttää ja vahingoittaa ihmisiä.
	2. tuottaa rangaistus.
	3. antaa ihmisille mahdollisuus tehdä Jumalan tahtoa vastaan.
	4. suojella, opettaa mikä on oikein ja mikä väärin, ohjata oikeaa tietä.
9. **Jos olet rikkonut yhtä käskyä vastaan, …**
	1. se ei haittaa.
	2. olet syyllinen kaikissa kohdin.
	3. voit rikkoa vielä jotain muutakin käskyä.
	4. saat siitä palkinnon.
10. **Jumalan sanan mukaan, …**
	1. Jeesuksen veri puhdistaa meidät kaikesta synnistä.
	2. kukaan ei voi saada anteeksi.
	3. vain hyvät ihmiset pääsevät Jumalan luokse.
	4. jotkut ihmiset ovat täydellisiä.

**Essi ja Elmeri Jumala puhuu Siinailla\_10 käskyä**

* **Ennen opetusta**

**Elmeri: Ootko Essi tiennyt, että mikro on ihan tyhmä laite?**

Essi: Miten niin? Sehän on tosi kätevä, kun sillä saa nopeasti lämmitettyä ruokaa.

**Elmeri: Niinpä, mutta se voi myös sytyttää nuotion ja polttaa koko ruoan.**

Essi: Minkä nuotion? Et kai sä sinne mitään puita laittanut?

**Elmeri: En, mutta laitoin lautasen, jossa oli ruokaa ja haarukka, niin kohta kuului hirvee rätinä ja näkyi tulenlieskoja ja ruoka kärähti. Vähänkö säihkähdin!**

Essi: Voi Elmeri, etkö sä tiennyt, ettei mikroon saa laittaa mitään metalliesineitä? Ei edes haarukkaa.

**Elmeri: Mistä mä sellaisen olisin tiennyt?**

Essi: Oisit lukenut eka käyttöohjeet!

**Elmeri: Höh, en mä mitään käyttöohjeita koskaan lue. Ne on ihan turhia.**

Essi: Kannattas! Oisit säästynyt tuoltakin vahingolta.

**Elmeri: Mutta eihän tuossakaan pahasti käynyt. Ruoka meni vain pilalle, ja mikro vähän kärsi, mutta ei mitään pahempaa. Onneksi iskäkin oli kotona ja tajus tilanteen.**

Essi: Mut eikös käyttöohjeet ole annettu luettavaksi ja noudatettavaksi? Ja kun niitä noudattaa, niin kaikki onnistuu paremmin.

**Elmeri: Varmaan, mutta mä kyllä osaan toimia ilman niitäkin.**

Essi: Ei tuo mikrojuttu ainakaan kuulosta siltä.

**Elmeri: Se oli vaan poikkeustilanne.**

Essi: Mutta Elmeri, jos kaikille koneille on aina käyttöohjeet, niin onkohan olemassa ihmisen käyttöohjeet?

**Elmeri: Tuskinpa. Kuka sellaisia tarvitsisi? Kai jokainen osaa elää elämäänsä ilman mitään ohjeita?**

Essi: Mä kyllä joskus tarvitsisin vähän ohjeistusta. Ehkä Jumala opastaa meitä nyt raamattuopetuksen kautta.

**Essi ja Elmeri Jumala puhuu Siinailla\_10 käskyä**

* **opetuksen jälkeen**

**Elmeri: Onko käskyillä muka noin monta hyvää tehtävää?**

Essi: Joo, ei ne turhia oo. Eikös kaikella, mitä Jumala sanoo, oo merkitys meidän elämälle. Ja Jumala tahtoo meille aina parasta.

**Elmeri: Niinpä kai. Mut mähän oon niin hyvä ihminen, suorastaan mallikappale, ihmisestä, joka jo luontaisesti toimin oikein.**

Essi: No, kuunnellaanpa, mitä ne Jumalan käskyt pitävätkään sisällään…

**Essi ja Elmeri Jumala puhuu Siinailla\_10 käskyä**

* **opetuksen jälkeen**

Essi: Miksi mä en oon aiemmin tajunnut, että Jumalan antamat käskyt on ihmisen käyttöohjeet?

**Elmeri: En mäkään oo tajunnut. Mut Jumala, joka on meidät luonut, todellakin tietää parhaiten, miten tätä elämää tulee elää.**

Essi: Joo, ja siksi kannattaa Jumalan ohjeita kuunnella ja totellakin. Siitä seuraa meille vain hyvää.

**Elmeri: Niin, vaikka joskus tuntuu siltä, että aina vaan tulee totella käskyjä, eikä saa tehdä mitä itse haluaa.**

Essi: Jos me saatais tehdä aina niin kuin itse haluamme, niin kävisköhän meille samanlailla, kun sun ruoalle siellä mikrossa.

**Elmeri: Ai, että mekin mentäs pilalle?**

Essi: Niin, vähän niin kun pilalle. Kun kaikki synti, väärät asiat, vain tuhoaa meitä. Ne tuottaa meille vain harmia ja kipua.

**Elmeri: Totta puhut jälleen kerran! Mut minusta se oli tosi mahtavaa, että vaikka Jumala antoi pitkän listan käskyjä, mitä tulee noudattaa, niin hän on kertonut meille myös, että miten voi saada anteeksi, kun on tottelematon.**

Essi: Niin, Jumala kyllä tiesi, että me ihmiset ei pystytä aina noudattamaan hänen käskyjään. Mutta eikös sitäkin puhuttu, että lain tehtävä on osoittaa, että me ollaan syntisiä.

**Elmeri: Joo. Ja vaikka se kuulostaa aika karmeelta, niin se on loistava asia, sillä se ohjaa meidät Jeesuksen luo.**

Essi: Ja epäonnistuneinakin saamme kokea Hänen rakkautensa ja anteeksiantonsa.

**Elmeri: Silloin me voidaan myös rakastaa Jeesusta ja kun mä Häntä rakastan, mielelläni tahdon toimia Hänen tahtonsa mukaan.**

Essi: Mä oon kyllä tosi kiitollinen siitä, että Jumala antoi käskyt, jotka suojelee meitä ja ohjaa meitä elämään tätä elämää Jumalan suunnitelmien mukaisesti.

**Elmeri: Sen lisäksi, että mä aion lukea Jumalan antamia ihmisen käyttöohjeita, niin mä taidan lukea myös kaikkien laitteiden käyttöohjeita, ennen kuin mä käytän niitä.**

Essi: Se on hyvä suunnitelma! Hmm. Yhdestoista käskyhän voisi olla, että älä laita haarukkaa mikroon!

**Elmeri: Heh, heh! Sen mä nyt muistan kyllä jo muutenkin. Oon oppinut läksyni, että käyttöohjeet on vain hyväksi mulle.**